Creatii literare - VIORICA GĂINARIU TAZLĂU

VIORICA GĂINARIU TAZLĂU

S-a născut pe data de 12 septembrie 1951 în comuna Tazlău (judeţul Neamţ). Din dragoste pentru locul natal, Viorica Găinariu şi-a adăugat şi numele localităţii în care a văzut lumnia zilei. În prezent, domiciliază în Baia Mare. Viorica Găinariu Tazlău are până în prezent patru volume publicate: „15 ani de catrene”, „Un zâmbet, o lacrimă” (2010), „Nemiloasa clepsidră” (2011), „Zâmbet citadin” (2012). A apărut în trei volume colective în Maramureş şi în peste 20 de antologii din ţară. Din 2002 este membru fondator, alături de alţi patru epigramişti, a Clubului „Spinul” din Baia Mare şi tot atunci a devenit membru al Uniunii Epigramiştilor din România (UER).

A obţinut mai multe premii la Iaşi, Buzău, Râmnicu – Vâlcea, Vişeul de Sus, Craiova, Alba Iulia, Bucureşti, precum şi la anumite concursuri adhoc, cum a fost, de pildă, la Chişinău, cu tema „Peştişorul de aur”, unde Viorica Găinariu Tazlău a scris: „De l-ar prinde ce le-ar face/Peştişorul cel de aur?/Moldovenii vor doar pace/Iar românii vor… tezaur”.

NOSTALGIE DE 1 MAI

De vârste diferite-n masă

Şomerii astăzi povestesc

Prin Europa, nu acasă,

De 1 Mai muncitoresc.

Ieseam în stradă cu drapele,

Bătrâni-admirativ priveau

Cum defilam, nu pe manele

Şi fără-nsoţitori ce beau!

Purtam lozinca cu mândrie,

A locului de muncă-ales;

Azi nimeni locul nu-l mai ştie

Şi-ajungem toţi bolnavi de stres.

Cu amintirile-am rămas,

Prezentul mai sărbătorim

Că-i mondial, noi în impas,

Iar ca români, unde muncim?

Atât de liberi am ajuns

Şi democraţi, fără servici

Putem bârfi, nu pe ascuns,

Sărbătorim când avem… mici!

Politică românul face

Lângă pahar, până-n nocturnă,

La fapt concret, ca melcul tace,

Dar îl invit şi pe la urnă.

În anii cu electorale,

Aş vrea tot natul să gândească:

Vrem muncă fără vorbe goale…

Şi-apoi să tot sărbătorească.

SĂRĂCIE DEMOCRATĂ

Scăpat de lacătul pe gură

Ce îl avea de multă vreme,

Românu’ ce a strâns şi ură

E clar, verbal nu se mai teme!

În democraticul vârtej,

Privea la cel ce striga tare

Ce nu scăpa nici un prilej,

Să urce-n funcţie mai mare.

Ce nu ştia sărac, cu duhul

Şi nu vedea de „miopie”

Că-n timp, în lume merse buhul…

Că nu avem economie!

Au dispărut pe rând: uzine

Şi fabrici ce dădeau o pâine,

Închise au-fost şi multe mine,

Umbrind o viaţă… fără mâine!

Slogan: „Noi ţara nu o vindem!”

Pierdut se vede dintr-o dată

Iar lipsurile ce le prindem.

Ne fac s-o vindem la bucată.

Azi vin străinii să ne-nveţe,

Cum să arăm, să creştem oaie,

Când şefii noştri n-au poveţe

Schimbând mereu… apa de ploaie.

Străinii ne-au luat la vrac,

Iar braţul harnic românesc,

Vestit e-n lume peste veac;

Doar cei din ţară sărăcesc!

Avem atâta bogăţie

Şi glie ce să ne hrănească,

Dar nu avem tehnologie

Ce-aduc străini s-o stăpânească.

Nici în sondajele din lume,

Mândria, cinstea, nu-s curate,

Justiţia-i pusă pe glume,

Hoţiile de sus… iertate!

Acum, când eşti un democrat

Strigă ce vrei, că alţii tac;

Cu traista-n băţ, unde-ai plecat

De ţară eşti complet sărac!

ŞOSEA PE BANI EUROPENI

Proiectată spre foloase,

În sertar proiectul zace;

Cu româncele focoase,

Trotuarul, tot se face!

NEDUMERIREA PROSTULUI

Destinul ăsta joacă feste,

Ca om, ursita o accept,

Nedumerirea însă este:

Cum moare, oare, un deştept?

ECONOMIE FORŢATĂ

„Nevastă-ţi dau o veste mare

Şi-ţi astup de-acum şi gura:

Contribui-voi la mâncare,

Că se scumpeşte băutura!”

CÂND LIPSEŞTI DE ACASĂ

De vrei să scapi de nervi ce-apasă,

Să ai şi ”meci cu-n Cupidon”

Ce l-ai putea găsi în casă,

Dă înainte-un telefon.

EDUCAŢIE PATERNĂ

Suntem familie unită,

La toţi cu drag mama găteşte,

Iar educaţia primită

Ne-o face tata, când… „cârpeşte”.

SACRIFICIUL MAMEI

„A plecat demultişor

Unde bun câştig se ia,

Ne sporim şi naţia

Că-mi aduce-un frăţior!”

ŞCOLARUL DIN SAT

Plec şi vin cu noaptea-n cap,

Merg pe jos cu un motiv;

Sigur nu ştiu unde-ncap,

Dar precis ajung sportiv!

CLASA ZERO

Standardul ne-obligă-i, clar,

Ridicăm şi etalonul,

Iar în trusa de şcolar

Nu uitaţi şi… biberonul.

ŞCOLARUL REPETENT

Visez la teoria NASA

S-ajung pe sfera selenară

Unde materia-i uşoară,

Eu ca şcolar să trec şi clasa.

CALITATE FEMININĂ

Ca orice om, îmbătrăneşte,

Frumosul fizic îşi ia zborul,

O calitate ne uimeşte:

Cât de intact este… sonorul!

Contents